S-49/2015

I

Mál þetta, sem var dómtekið 2. september sl., höfðaði ríkissaksóknari með ákæru 16. júlí 2015 á hendur ákærða; „X, kennitala [...], [...], [...], fyrir eftirtalin brot framin á árinu 2014 að [...] [...]:

I.

Brot gegn fyrrverandi maka og [...], A, kennitala [...]:

1. Tilraun til brots gegn frjálsræði manna, með því að hafa á tímabili frá 29. júní til 1. júlí með tölvusamskiptum (e. Skype) og með smáskilaboðasendingum (e. Sms) í farsímanúmer A reynt að neyða hana til síma- og tölvusamskipta við sig með því að hóta henni að birta opinberlega kynferðislegt myndefni af henni á samskiptasíðu (e. Facebook) á internetinu, eða myndefni af henni naktri, sem ákærði var með í vörslum sínum.

2. Eignaspjöll, með því að hafa 30. júní farið án heimildar inn á fyrrgreinda samskiptasíðu á internetinu með notandaaðgangi A og breytt lykilorði hennar, þar sem meðal annars var að finna tölvupósta, ljósmyndir og ýmsar persónulegar upplýsingar um samskipti við aðra notendur á sömu samskiptasíðu, auk persónuauðkenna A, sem varð til þess aðgangur A að samskiptasíðunni lokaðist um nokkurt skeið.

3. Brot gegn blygðunarsemi og stórfelldar ærumeiðingar, með því að hafa 30. júní eða 1. júlí, á fyrrgreindri samskiptasíðu, með notandaaðgangi og auðkennum A, birt myndefni sem sýndi hana fáklædda eða nakta og með þessu sært blygðunarkennd A og móðgað og smánað hana opinberlega.

[...]

Telst brot samkvæmt ákærulið I/1 varða við 225. gr., sbr. 1. mgr. 20. gr. almennra hegningarlaga nr. 19/1940. Telst brot samkvæmt ákærulið I/2 varða við 1. mgr. 257. gr. almennra hegningarlaga, sbr. 3. gr. laga nr. 74/2006. Teljast brot samkvæmt ákærulið I/3 varða við 209. gr. og 233. gr. b. almennra hegningarlaga, sbr. 15. gr. laga nr. 40/1992 og 3. gr. laga nr. 27/2006.

II.

Brot framin að kvöldi þriðjudagsins 1. júlí:

1. Brot gegn valdstjórninni, með því að hafa í kyrrstæðri lögreglubifreið, sem lagt var við [...], bitið í hægri upphandlegg B, [...], utan klæða, sem var við skyldustörf lögreglu, með þeim afleiðingum að hann hlaut mar og hrufl á miðjum hægri upphandlegg.

2. Vopnalagabrot, með því að hafa geymt skotvopn, tvo riffla og eina haglabyssu, og skotfæri, 254 riffilskot og 6 haglaskot, óaðskilin og eigi í læstum hirslum í herbergjum á heimili sínu.

[...]

Telst brot samkvæmt ákærulið II/1 varða við 1. mgr. 106. gr. almennra hegningarlaga, sbr. 11. gr. laga nr. 101/1976 og 1. gr. laga nr. 25/2007. Telst brot samkvæmt ákærulið II/2 varða við 23. gr., sbr. 1. mgr. 36. gr., vopnalaga nr. 16/1998 og 1. og 2. mgr. 33. gr., sbr. 59. gr., reglugerðar nr. 787/1998, um skotvopn, skotfæri o.fl.

Þess er krafist að ákærði verði dæmdur til refsingar og til greiðslu alls sakarkostnaðar. Einnig er krafist upptöku samkvæmt 1. tölul. 1. mgr. 69. gr. a. almennra hegningarlaga, sbr. 2. gr. laga nr. 149/2009, á 81 ljósmynd og 11 hreyfimyndum, sem sýna A nakta, í kynferðisathöfnum eða öðrum viðkvæmum athöfnum, sem lögregla lagði hald á 1. júlí 2014 á heimili ákærða.“

Í málinu gerir H-kk-nf H-kk-nf hdl. fyrir hönd A, kennitala [...], kröfu á hendur ákærða um miskabætur að fjárhæð 3.000.000 krónur auk vaxta af tildæmdri upphæð samkvæmt 8. gr. laga nr. 38/2001, um vexti og verðtryggingu, frá 1. júlí 2014, en síðan dráttarvaxta samkvæmt 9. gr. sömu laga að liðnum mánuði frá birtingu kröfunnar til greiðsludags. Einnig er krafist málskostnaðar að mati dómara eða samkvæmt síðar framlögðum reikningi, auk virðisaukaskatts á málskostnað.

Ákærði krefst þess að hann verði dæmdur til vægustu refsingar er lög leyfa og að refsing verði skilorðsbundin og að bótakrafa verði verulega lækkuð.

II

Ákærði hefur viðurkennt þá háttsemi sem honum er gefin að sök í ákæru. Farið var með málið samkvæmt ákvæðum 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjandi og ákærði höfðu tjáð sig um lagaatriði og ákvörðun viðurlaga. Í 2. ákærulið í II. hluta ákærunnar er ákærði ákærður fyrir að hafa geymt þrjú skotvopn og skotfæri óaðskilin og eigi í læstum hirslum í herbergjum á heimili sínu. Við þennan ákærulið gerir ákærði þá athugasemd að hann telur, eins og atvikum var háttað og lýst er í lögregluskýrslu, að aðstæður hafi ekki verið þannig að hægt sé að telja að skot og skotvopn hafi verið óaðskilin þar sem þau voru að mestu í sitt hvoru herbergi. Samkvæmt 2. mgr. 23. gr. vopnalaga nr. 16/1998 og 2. mgr. 33. gr. reglugerðar um skotvopn, skotfæri o.fl. nr. 787/1998 skulu skotvopn og skotfæri sem ekki eru í notkun vera geymd í aðskildum læstum hirslum. Samkvæmt skýrslu lögreglu voru þrjú skotvopn í fataskáp í svefnherbergi ákærða. Þar af var riffill af gerðinni [...] og í tösku með honum voru þrjú skot. Önnur skotfæri reyndust vera í skúffu í stofu. Það er mat dómara að framangreind varsla skotvopna og bæði geymsla skotanna í tösku með skotvopni og í ólæstri skúffu í næsta herbergi sé í andstöðu við 23. gr. laga nr. 16/1998 og 2. mgr. 33. gr. reglugerðar nr. 787/1998. Telur dómurinn því að ákærði hafi með háttsemi sinni framið það brot sem lýst er í ákæruliðnum. Það er mat dómsins að játning ákærða samræmist rannsóknargögnum málsins og verður hann því sakfelldur fyrir þá háttsemi sem honum er gefin að sök í ákæru og eru brot hans þar rétt heimfærð til refsiákvæða.

Ákærði er fæddur árið [...]. Samkvæmt vottorði sakaskrár ríkisins gekkst hann undir greiðslu sektar og var sviptur ökurétti með sektargerð lögreglustjórans á [...] 31. janúar 2007 vegna brots gegn umferðarlögum nr. 50/1987. Með þeirri háttsemi ákærða sem lýst er í I. hluta ákærunnar náði hann umráðum yfir Facebook-síðu brotaþola og misnotaði þá stöðu gróflega bæði með því hóta henni myndbirtingu væri hún ekki síma- eða tölvusamband við hann og birti á Facebook-síðu hennar, án hennar heimildar, myndir af henni, m.a. nakinni. Við ákvörðun refsingar ákærða er litið til þess, honum til refsimildunar, að hann játaði brot sín skýlaust. Til refsiþyngingar er litið til þess að þau brot sem lýst er í I. kafla ákærunnar eru gróf og niðurlægjandi gagnvart brotaþola og þau beindust gegn fyrrverandi sambýliskonu hans, sbr. 1. og 2. tl. 1. mgr. og 3. mgr. 70. gr. almennra hegningalaga nr. 19/1940 og að með þeim misnotaði ákærði gróflega þann trúnað sem hún hafði sýnt honum. Þá er litið til alvarleika þess brots sem lýst er í 1. ákærulið II. kafla ákærunnar vegna þeirra áverka sem lögreglumaðurinn hlaut og eðli brotsins. Loks er höfð hliðsjón af 77. gr. almennra hegningarlaga við ákvörðun refsingar. Með vísan til framangreinds þykir refsing ákærða hæfilega ákveðin fangelsi í sex mánuði. Ákærði framdi öll brotin á þriggja daga tímabili þegar hann var undir áhrifum áfengis. Þar sem ákærði hefur nú farið í áfengismeðferð, hann kveðst vera hættur neyslu áfengis og hefur ekki áður verið sakfelldur fyrir brot gegn almennum hegningarlögum þykir rétt að fresta fullnustu refsingarinnar skilorðsbundið, eins og nánar greinir í dómsorði.

Með vísan til 1. tl. 1. mgr. 69. gr. a. almennra hegningarlaga nr. 19/1940 eru gerðar upptækar til ríkissjóðs 81 ljósmynd og 11 hreyfimyndir sem sýna brotaþola nakta, í kynferðisathöfnum eða öðrum viðkvæmum athöfnum.

Af hálfu brotaþola, A, er gerð krafa um að ákærði verði dæmdur til greiðslu miskabóta að fjárhæð 3.000.000 krónur, auk vaxta, eins og að framan er rakið. Bótakrafan var birt fyrir ákærða 9. apríl 2015. Þau þrjú brot sem lýst er í fyrsta hluta ákærunnar beindust öll að brotaþola. Þó ekki liggi fyrir gögn um líðan brotaþola er ljóst að háttsemi ákærða hefur haft í för með sér vanlíðan fyrir hana og valdið henni miskatjóni. Hefur ákærði því bakað sér bótaskyldu gagnvart brotaþola á grundvelli b-liðar 1. mgr. 26. gr. skaðabótalaga nr. 50/1993. Með vísan til framangreinds og fyrirliggjandi gagna þykja miskabætur hæfilega ákveðnar 300.000 krónur og bera dæmdar bætur vexti eins og nánar greinir í dómsorði.

Þá greiði ákærði þóknun skipaðs réttargæslumanns brotaþola, 200.000 krónur, og er virðisaukaskattur þar meðtalinn, og ferðakostnað réttargæslumanns, 33.500 krónur. Ekki leiddi annan sakarkostnað af málinu.

Dóm þennan kveður upp S-kvk-nf E-kvk-nf K-kvk-nf dómstjóri.

D Ó M S O R Ð:

Ákærði, X, sæti fangelsi í sex mánuði en fresta skal fullnustu refsingarinnar og falli hún niður að tveimur árum liðnum haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptækar eru gerðar til ríkissjóðs 81 ljósmynd og 11 hreyfimyndir sem lögregla lagði hald á við rannsókn málsins.

Ákærði greiði A 300.000 krónur í skaðabætur, auk vaxta samkvæmt 8., sbr. 4. gr. laga nr. 38/2001 um vexti og verðtryggingu frá 1. júlí 2014 til 9. maí 2015, en dráttarvöxtum samkvæmt 9. gr., sbr. 1. mgr. 6. gr. sömu laga frá þeim degi til greiðsludags.

Ákærði greiði þóknun skipaðs réttargæslumanns brotaþola, H-kk-ef H-kk-ef hdl., 200.000 krónur, og ferðakostnað hans, 33.500 krónur.

S-kvk-nf E-kvk-nf K-kvk-nf